DA Den Europæiske Unions Tidende CE 78/758

(2004/C 78 E/0806)

SKRIFTLIG FORESPØRGSEL E-2807/03

af Erik Meijer (GUE/NGL) til Kommissionen

(19. september 2003)

Om: Vatikanets korstog mod homoseksuelle ægteskaber i EU og Vatikanets ret til indtægter ved udstedelsen af euromønter

1. Har Kommissionen kendskab til, at det i mellemtiden nu er muligt for to mennesker af samme køn at gifte sig i Nederlandene og Belgien, og har den kendskab til Europa-Parlamentets beslutning af 4. september 2003 om de grundlæggende rettigheder i Den Europæiske Union i 2002 (Sylla-betænk-ningen, A5-0281/2003), hvori der opfordres til at give homoseksuelle ret til at indgå ægteskab og adoptere børn, og hvori den for nylig vedtagne belgiske lov nævnes som værende et af fremskridtene i 2002?

2. Har Kommissionen ligeledes kendskab til den holdning, som den romersk-katolske kirkes øverste myndighed i Vatikanstaten indtog, og som går imod denne udvikling, og har den kendskab til, at Vatikanstaten for nylig direkte afviste sådanne ægteskaber og opfordrede katolske parlamentsmedlemmer til at modsætte sig legaliseringen heraf?

3. Kan Kommissionen bekræfte, at de små tredjelande San Maríno, Monaco og Vatikanstaten, som udelukkende grænser op til EU's territorium, har beføjelser til ud over de lande, som er medlem af Den Europæiske og Monetære Union, at udgive deres egne euromønter og bringe disse i omløb? Hvad er grundlaget herfor? Er meningen, at disse stater på lige vilkår skal have andel i de mønter i en møntunion, som cirkulerer som betalingsmiddel, eller drejer det sig udelukkende eller hovedsageligt om mønter, som giver disse stater særlige finansielle fordele, fordi disse mønter købes af samlere til en langt højere pris, da de er sjældne?

4. Er Kommissionen rede til, såfremt Vatikanet fortsat lægger pres på EU og dens medlemsstater med henblik på, at de begrænser retten til at indgå ægteskab, at indtage en klar holdning for at fjerne indtrykket af, at Vatikanet kan handle på EU's eller ØMU's vegne, idet det udsteder egne euromønter og sætter disse i omløb, hvorved disse stater indirekte kan drage finansielle fordele af EU, og med henblik herpå bringe Vatikanets ret til udstedelse af mønter til ophør eller i det mindste suspendere denne ret midlertidigt?

Svar afgivet på Kommissionens vegne af Pedro Solbes Mira

(4. november 2003)

Kommissionen har kendskab til ændringerne i Belgiens og Nederlandenes lovgivning, som gør det muligt for to personer af samme køn at gifte sig, og Europa-Parlamentets beslutning af 4. september 2003 om de grundlæggende rettigheder i Den Europæiske Union, hvori medlemsstaterne opfordres til at afskaffe alle former for forskelsbehandling af homoseksuelle, navnlig for så vidt angår ægteskab og adoption.

Kommissionen har også kendskab til det dokument, den øverste myndighed i Vatikanstaten har udsendt, vedrørende overvejelser i forbindelse med forslag til retslig anerkendelse af ægteskaber mellem homoseksuelle.

Vatikanet repræsenterer i den forbindelse den katolske kirkes synspunkter. Det dokument, der henvises til, er således et udtryk for en bestemt kirkes religiøse overbevisning, og Kommissionen ønsker ikke at kommentere spørgsmål vedrørende religiøs fortolkning. Frihed til at have en religiøs overbevisning og udtryksfrihed indgår også som grundlæggende værdier, vi ønsker at respektere.

På EU-plan står Kommissionen fast på sit løfte om at bekæmpe forskelsbehandling på grund af bl.a. seksuel orientering. I 2000 vedtog Rådet et direktiv om forbud mod forskelsbehandling i forbindelse med beskæftigelse og erhverv af en række årsager, bl.a. seksuel orientering (direktiv 2000/78/EF) (1). Fristen for medlemsstaternes gennemførelse af dette direktiv i national lov er den 2. december 2003.

Kommissionen bekræfter, at Vatikanstaten har ret til at udstede en vis mængde euromønter om året. Det er fastsat i en monetær konvention, der blev indgået mellem Italien på Kommissionens vegne og Vatikanstaten i december 2000 (2). Konventionen blev indgået for at sikre den retslige fortsættelse af en aftale, der eksisterede mellem Italien og Vatikanstaten inden indførelsen af euroen, og som gav Vatikanstaten lov til at udstede et vist antal italienske liremønter½. Der findes lignende aftaler med San Maríno og Monaco.

Vatikanstatens udstedelse af mønter er i fuld overensstemmelse med den monetære konvention. Kommissionens nylige henstilling (3) vedrørende en ændring af denne monetære konvention sikrer den retslige kontinuitet, navnlig for så vidt angår det største antal mønter, der kan udstedes. Kommissionen har ikke til hensigt at foreslå andre ændringer af konventionen.

(1) Rådets direktiv 2000/78/EF af 27.11.2000 om generelle rammebestemmelser om ligebehandling med hensyn til beskæftigelse og erhverv, EFT L 303 af 2.12.2000.

(2) EFT C 299 af 25.10.2001.

(3) EUT C 212 af 6.9.2003.